### Beslutning

Byrådet kunne ikke tiltræde forslaget i byrådets møde den 9. oktober 2019.

**Beslutningsforslag fra DF**

Prioritering af fællesskaber uden røg for unge

Det er en fremragende nyhed at flere og flere folkeskoler, privatskoler, ungdomsuddannelser og erhvervsskoler i Århus melder sig ind i kampen mod at flere og flere unge begynder at ryge. Uddannelsesstederne indfører i stadigt større omfang røgfri skoletid.

I Dansk Folkeparti vil vi gerne hjælpe uddannelsesstederne og ikke mindst de unge med at udfylde ryge-pauserne med andre aktiviteter, så de unge har et sundere alternativ til at ryge sammen. Det være sig både fysisk aktivitet såvel som musik eller andre fællesskabsaktiviteter.

Dansk Folkeparti anbefaler, at der afsættes en årlige pulje på to millioner til at understøtte denne indsats, og at midler og tildeling forankres i 17-4 udvalget, Sundhedsfremme i et 0-100 års perspektiv.

Finansiering til puljen

Det er netop opgjort, at Århus Kommune har en årlig udgift på 2 mio. kr. til medarbejdernes deltagelse i det årlige sociale arrangement, DHL-stafetten, heraf 0,3 mio. kr. årligt til endnu et nyt sæt løbetrøjer og 120.000 kr. til grillpølser. Argumentet for at bruge penge på arrangementet er, at det er godt at understøtte det sociale samvær og sundheden på arbejdspladsen. I Dansk Folkeparti er vi bestemt ikke uenige i de intentioner, men borgerne skal ikke betale for et socialt arrangement i den størrelsesorden. Og hvad angår sundheden, så er spørgsmålet, om langt de fleste af de medarbejdere, som vi støtter med i gennemsnit 360 kroner, ikke er dem som i forvejen er sundest.

Derfor indstilles det, at Byrådet beslutter:

* At Århus Kommune ikke fremover betaler for, at medarbejdere deltager i [adresse].
* At den hidtidige udgift på 2 mio. kr. samles til en indsats for at give unge på folkeskoler og erhvervsskoler i Århus bedre alternativer til at ryge.
* At midler og tildeling forankres i 17-4 udvalget, Sundhedsfremme i et 0-100 års perspektiv.

På vegne af Dansk Folkepartis byrådsgruppe, Louise Frandsen.

### Sagens forløb

09-10-2019 [adresse]
Byrådet kunne ikke tiltræde forslaget i byrådets møde den 9. oktober 2019.